Zrkadlo týždňa - 51-52/2011
Čas predvianočný a čas vianočný. Čas prípravy a očakávania, čas príchodu a nádeje. Najkrajšie sviatky v roku, napĺňajúce svetlom dlhé zimné večery...
Pre Vianocami 2009 (na prahu adventu) som začal písať príbeh PriestorNetu. Chcel som vytvoriť v internetovom mori ostrovček pozitívnej odchýlky. Veru, ťažká úloha - nad sily jednotlivca.
Našli sa však ľudia ochotní pomôcť, a tak tento skromný blog - internetový občasník - naďalej pretrváva v záplave zovšadiaľ sa valiacej krikľavosti, vulgárnosti, povrchnosti, ale aj nezáujmu o veci hlbšie, duchovné, nútiace zamyslieť sa.
Charakteristickým znakom dneška je rozdelenie. Všetko je podivne špecializované, sploštené, naaranžované - ako vo výklade obchodného domu. Takéto rozdelenie nevedie k poriadku, ako by sa mohlo zdať, ale k chaosu a osamoteniu, k pocitu prázdnoty a bezcieľnosti.
Nie, netvrdím, že všetko je dnes zlé. Vo svete (aj na internete) možno nájsť veľa dobrého... Hľadajme teda pravé hodnoty, počas Vianoc i v novom roku 2012.